‘นกแอร์’ระดม5,000ล้านเทรดมิ.ย.นี้
นกแอร์ขาย 187.5 ล้านหุ้น กลาง มิ.ย. ระดม 5,000 ล้านบาท เข้าตลาดสิ้น มิ.ย. ชูกำไรสดใส
13 พ.ค. 2556

นกแอร์ขาย 187.5 ล้านหุ้น กลาง มิ.ย. ระดม 5,000 ล้านบาท เข้าตลาดสิ้น มิ.ย. ชูกำไรสดใส 
นายวิทัย รัตนากร ประธานเจ้าหน้าที่สายการเงิน บริษัท สายการบินนกแอร์ เปิดเผยว่า บริษัทมีแผนจะเสนอขายหุ้นให้ประชาชนครั้งแรก (ไอพีโอ) จำนวน 187.5 ล้านหุ้น มูลค่าหุ้นที่ตราไว้ (พาร์) หุ้นละ 1 บาท แบ่งเป็น หุ้นเพิ่มทุนจำนวน 125 ล้านหุ้น และหุ้นของผู้ถือหุ้นเดิม คือ บริษัท เอวิเอชั่น อินเวสต์เม้นท์ อินเตอร์เนชั่นแนล 62.5 ล้านหุ้น เพื่อระดมทุน 5,000 ล้านบาท ใช้เป็นเงินทุนหมุนเวียนและซื้อเครื่องบินภายในสิ้นปีนี้ 
ทั้งนี้ คาดว่าจะเสนอขายหุ้นได้กลางเดือน มิ.ย.นี้ และเข้าตลาดหลักทรัพย์แห่งประเทศไทยสิ้นเดือน มิ.ย.นี้ 
สำหรับผลการขายหุ้นครั้งนี้จะทำให้การถือหุ้นของบริษัท การบินไทย ลดจากปัจจุบันถือหุ้นใหญ่ที่สุดสัดส่วน 49% ลงเหลือ 39% ของทุนเรียกเรียกชำระแล้ว 625 ล้านบาท 
นายวิทัย กล่าวว่า การดำเนินงานของสายการบินไทยกับสายการบินนกแอร์เป็นเอกเทศต่อกัน ดังเช่นสายการบินสิงคโปร์แอร์ไลน์ที่ถือหุ้นในสายการบินไทเกอร์ และก็มีสายการบินใหม่ชื่อซิลค์ เหมือนบริษัท การบินไทย ที่มีไทยสมายล์ เพื่อสร้างความกระฉับกระเฉงของการให้บริการ
ขณะที่ผลประกอบการของบริษัท สายการบินนกแอร์ ในรอบ 3 ปีที่ผ่านมา มีอัตราการเติบโตของรายได้เฉลี่ยต่อปี 40% และผู้โดยสารโตเฉลี่ย 36% โดยมีส่วนแบ่งการตลาดด้านผู้โดยสารเพิ่มขึ้น จาก 17.5% ในปี 2553 เป็น 23.7% ในปี 2555 ซึ่งเป็นอันดับสองรองจากสายการบินไทย หากคิดเฉพาะสายการบินราคาประหยัด หรือโลว์คอสต์ นกแอร์จะมีส่วนแบ่งตลาดสูงที่สุด 41% ในปี 2555 
ทางด้านกำไรสุทธิในไตรมาสแรกปี 2556 มีจำนวน 425 ล้านบาท เกือบเท่ากับทั้งปี 2555 ที่มีกำไรสุทธิ 505 ล้านบาท 
“ปีนี้จะเป็นปีที่ดีที่สุดในเรื่องกำไรขอบริษัท เพราะเพียง 3 เดือนก็มีกำไรเกือบเท่ากับกำไรปกติของทั้งปีที่ผ่านมาแล้ว และนกแอร์มีความสามารถในการทำกำไรสูงสุดในภูมิภาคเอเชีย 1.25 บาทต่อที่นั่งต่อกิโลเมตร โดยมีอัตราผู้โดยสารค่อนข้างหนาแน่น 8085% และบริษัทมีนโยบายในการปรับราคาค่าโดยสารตามขั้นบันได ราคาจะเปลี่ยนแปลงตามเวลาในการจองซื้อตั๋ว ทำให้มีความยืดหยุ่นในการปรับราคาตามต้นทุนน้ำมัน” นายวิทัย กล่าว
นายปิยะ ยอดมณี รองประธานเจ้าหน้าที่บริหาร สายการบินนกแอร์ กล่าวว่า นกแอร์เป็นสายการบินภายในประเทศที่ครอบคุลมทั่วประเทศมากที่สุด 23 เส้นทางบิน ใน 21 จังหวัด มีเที่ยวบินภายในประเทศสูงที่สุด 483 เที่ยวต่อสัปดาห์
ด้านแนวโน้มอุตสาหกรรมการบินโลว์คอสต์ในภูมิภาคเอเชียตะวันออกเฉียงใต้ มีการเติบโตขึ้นอย่างต่อเนื่อง โดยที่นั่ง 52% ของจำนวนที่นั่งผู้โดยสารทั้งหมดในภูมิภาคนี้เป็นของโลว์คอสต์